b'\n_START_ARTICLE_\n\xc5\xbdeljko Marde\xc5\xa1i\xc4\x87\n_START_SECTION_\n\xc5\xbdivotopis\n_START_PARAGRAPH_\nU Komi\xc5\xbei, na otoku Visu proveo je djetinjstvo i zavr\xc5\xa1io osnovnu \xc5\xa1kolu, u Splitu gimnaziju. U Zagrebu, na Pravnom fakultetu Sveu\xc4\x8dili\xc5\xa1ta u Zagrebu diplomirao je pravne znanosti 1958. godine. Od 1960. do umirovljenja 1993. bio je pravni savjetnik u "Drvnom kombinatu" (od 1960. do 1970.) i "Jadrankamenu" (od 1970. do 1993.) u Splitu. Predavao je kolegij religije svijeta na Katoli\xc4\x8dkom bogoslovnom fakultetu u Splitu (nekada\xc5\xa1nja Teologija) i kolegije sociologije religije i religije svijeta na Visokoj teolo\xc5\xa1ko-katehetskoj \xc5\xa1koli u Zadru. Bio je supokreta\xc4\x8d triju \xc4\x8dasopisa: "Crkve u svijetu" 1966. u Splitu te "Mirotvornoga izazova" 1991. i "Nove prisutnosti" 2003. u Zagrebu, aktivan sudionik brojnih znanstvenih skupova u zemlji i inozemstvu, delegat BKJ-a na Biskupskoj sinodi u Rimu 1985., vanjski suradnik Instituta dru\xc5\xa1tvenih znanosti "Ivo Pilar" u Zagrebu, Franjeva\xc4\x8dkoga instituta za kulturu mira u Splitu i Ekumenskoga instituta "Centro Aletti" u Rimu. Od 2003. bio je na \xc4\x8delu Katoli\xc4\x8dkoga akademskoga kruga (KRAK) kao njegov predsjednik. Sveu\xc4\x8dili\xc5\xa1te u Splitu dodijelilo mu je 2003. godine po\xc4\x8dasni doktorat.  _NEWLINE_Marde\xc5\xa1i\xc4\x87ev prvi interes bio je Drugi vatikanski koncil i koncilske mijene te pitanje odnosa Crkve i religije prema modernomu svijetu.'